recursal/SuperWikiNEXT-32B huggingface dataset:
***Hot Chocolates*** oli yhdysvaltalainen Broadway-musikaalinäytelmä vuodelta 1929. Näytelmän ohjasi Leonard Harper ja musiikista vastasivat Thomas "Fats" Waller ja Harry Brooks. Käsikirjoituksen ja sanoitukset kirjoitti Andy Razaf.

*Hot Chocolates* sai ensi-iltansa New Yorkin Hudson Theatressa 20. kesäkuuta 1929. Näytelmää esitettiin yhteensä 219 näytöksen ajan; viimeinen esitys oli 14. joulukuuta 1929. Näytelmä oli jazzmuusikko Louis Armstrongin Broadway-debyytti ja sisälsi yhdeksi Wallerin suurimmista hiteistä nousseen kappaleen "Ain’t Misbehavin’". Muita ohjelmistossa olleita kappaleita olivat "Black and Blue", "Can’t We Get Together" ja "Savannah Blue Sue".

Waller ja Razaf kirjoittivat näytelmän alun perin Harlemin Connie’s Inn -yökerhossa esitettäväksi, ja kun näytelmän suosio sai Broadway-tuottajat ottamaan sen Hudson Theatren ohjelmistoon, samat näyttelijät esittivät sitä rutiininomaisesti kahdesti päivässä, kerran Hudson Theatressa ja kerran yksinkertaistettuna versiona Connie’s Innissä.

Lähteet
-------

1. 1 2 3  Hot Chocolates *Internet Broadway Database*. Viitattu 30.3.2011. (englanniksi)
2. ↑  Jeremy Wilson: Ain’t Misbehavin’ *JazzStandards.com*. Viitattu 30.3.2011. (englanniksi)
3. 1 2  Aberjhani ja Sandra L. West: *Encyclopedia of the Harlem Renaissance*, s. 158. Infobase Publishing, 2003. ISBN 978-0-8160-4539-6. (englanniksi)
Kizelin piiri Permin aluepiirin kartalla.
**Kizelin piiri** (ven. Кизело́вский райо́н, *Kizelovski raion*) on kunnallinen itsehallintoalue Permin aluepiirissä Venäjällä. Vuonna 1923 perustetun piirin pinta-ala on 1 390 neliökilometriä. Asukkaita on 30 300 henkeä (vuonna 2009).

Kizelin piiri sijaitsee Permin aluepiirin itäosassa. Luoteessa se rajoittuu Aleksandrovskin piiriin, idässä Sverdlovskin alueeseen ja Gornozavodskin piiriin sekä etelässä Gremjatšinskin ja Gubahan piireihin. Pinta-alasta 72,9 % on metsää. Hyötykaivannaisia ovat kivihiili, savi ja granosieniitti.

Piiriin kuuluu Kizelin kaupunki sekä neljä maalaiskuntaa: Južnyi-Kospašski, Šahta, Severnyi-Kospašski ja Tsentralnyi-Kospašski. Hallinnollinen keskus on Kizel. Asutuskeskuksia on yhteensä 7.

Asukkaista on vuoden 2002 väestönlaskennan mukaan 80,5 % venäläisiä, 12,7 % tataareja ja 1,8 % ukrainalaisia.

Piirin kautta kulkee Tšusovoin ja Solikamskin välinen maantie ja rautatie. 1990-luvulle saakka seudulla harjoitettiin kivihiilen tuotantoa. Nykyisin tärkeimmät elinkeinot ovat puunhankinta ja -jalostus.

Piirissä toimii Kizelin vuoriteknikumi, lääketieteellinen oppilaitos, ammattikoulu, lasten luomistyön keskus, musiikkikoulu, kulttuuri- ja vapaa-ajankeskuksia, kirjastolaitos ja kotiseutumuseo. Paikallislehtenä ilmestyy *Novyi den* ("Uusi päivä").

Seudulla on kivikautisia arkeologisia muistomerkkejä. Nähtävyyksiin kuuluvat vanhat teollisuusrakennukset ja Šahtan taajaman lähellä sijaitseva Kizelin luola.

Lähteet
-------

1. 1 2 3 4 5 6 7  Entsiklopedija Permi: Kizelovski munitsipalnyi raion *enc.permkultura.ru*. Viitattu 17.2.2010. (venäjäksi)[vanhentunut linkki]
2. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g.  2009. Moskva:  Federalnaja služba gosudarstvennoi statistiki (Rosstat).  Arkistoitu 21.10.2011. Viitattu 17.2.2010. (venäjäksi)

Permin aluepiirin piirit ja *kaupunkipiirikunnat*
Aleksandrovsk • Barda • *Berezniki* • Berjozovka • Bolšaja Sosnova • Dobrjanka • Gainy • Gornozavodsk • Gremjatšinsk • Gubaha • Iljinski • Jelovo • Jurla • Jusva • Karagai • Kišert • Kizel • Kosa • Kotšovo • Krasnokamsk • Krasnovišersk • Kudymkar • *Kudymkar* • Kujeda • Kungur • *Kungur* • Lysva • Nytva • Ohansk • Oktjabrski • Orda • Osa • Otšor • Perm • *Perm* • Siva • Solikamsk • *Solikamsk* • Suksun • Tšaikovski • Tšastyje • Tšerdyn • Tšernuška • Tšusovoi • Uinskoje • Usolje • Vereštšagino • *Zvjozdnyi*
**Vänrikki Stoolin seksihullut tarinat** on Seksihullujen kolmas studioalbumi, joka julkaistiin alkuvuonna 2018 Roku Recordsin ja Joteski Groteskii -levy-yhtiöiden yhteisjulkaisuna. Albumin CD-painoksesta vastasi If Society sekä kasettipainoksesta Bemböle Cassettes. Albumin vinyylipainos sisälsi A2-liitteen, johon on merkitty kaikkien kappaleiden sanat. Albumia varten äänitettiin yhteensä 30 kappaletta, joista 19 päätyi levylle.

Albumin julkaisuvuonna tuli sattumalta kuluneeksi 170 vuotta *Vänrikki Stoolin tarinat* -runoteoksen ensimmäisen osan ilmestymisestä. Albumin myötä yhtye sai myös sähköpostia omien sanojensa mukaan Lempäälästä, jossa toivotettiin tervetulleeksi Vänrikki Stoolin kotiseudulle. Todennäköisesti kyseessä oli kuitenkin Kuru, jossa sijaitsee Stoolin esikuvana toimineen Karl Gustaf Polvianderin tupa.

Vastaanotto
-----------

|  |  |  |
| --- | --- | --- |
| **Kulttuuriuutinen** | *suopea* |  |
| **Soundi** | 3/5 tähteä |  |
|

Albumi sai hyvän vastaanoton. Kulttuuriuutisen Antti Sillanmäki koki kappaleiden laadun parantuneen sanoitusten aiheiden laajennuttua vuosien saatossa eroottissävytteisistä myös muihin aiheisiin ja tarinoihin. Kappaleita hän olisi kuitenkin karsinut, sillä hänestä albumille oli survottu kaikki valmistunut materiaali. Soundin Eero Kettunen antoi albumille kolme tähteä viidestä. Hän sanoi täyspitkien albumien olevan yhtyeelle edelleen jokseenkin toimimaton, ja totesi sanoitusten huitelevan missä milloinkin sekä tee se itse -mentaliteetin olevan voimakkaasti läsnä. Hänestä levy vaatii lyhyydestään huolimatta tyylilajin ymmärtämistä.

Kappaleet
---------

Kaikki kappaleet säv. ja san. Seksihullut, ellei toisin mainittu.. 

| A-puoli |
| --- |
| Nro | Nimi | Kesto |  |
| 1. | Paniikki tunnelissa | 3.09 |
| 2. | Pulinajengi | 2.22 |
| 3. | Pitkä kissa | 1.40 |
| 4. | Kello | 2.29 |
| 5. | Kaljaporukka | 2.05 |
| 6. | Gorilla tavataan | 1.08 |
| 7. | Super-uhka | 0.39 |
| 8. | Pullonkerääjän unelma | 3.11 |
| 9. | Elämä on eropeliä(säv. Hedelmäpommi) | 1.53 |

| B-puoli |
| --- |
| Nro | Nimi | Kesto |  |
| 10. | Hikari | 2.03 |
| 11. | Elämän spiraali | 2.19 |
| 12. | Teko-Elvis | 2.08 |
| 13. | Saatanaa palvova enkeli | 1.06 |
| 14. | Mikä vittu on psykopaatti | 1.07 |
| 15. | Tyhmempi kuin kärpänen | 2.29 |
| 16. | Hello ovikello | 1.10 |
| 17. | Yrittäjä | 1.20 |
| 18. | Kokis imeytyy | 2.51 |
| 19. | Häränperse-rock | 1.45 |

Lähteet
-------

1. 1 2 3  Sillanmäki, Antti: Vieraskynässä levyarvio: Seksihullut – Vänrikki Stoolin seksihullut tarinat *kulttuuriuutinen.com*.  24.8.2018. Viitattu 9.5.2019.
2. 1 2 3  Pulkkinen, Joonas: Vieraskynässä levyarvio: Seksihullut – Vänrikki Stoolin seksihullut tarinat *hangup.fi*.  24.8.2018. Viitattu 9.5.2019. [vanhentunut linkki]
3. ↑  jukkanousiainen.net: Kauppa -> Tuote -> Seksihullut – Vänrikki Stoolin seksihullut tarinat Viitattu 9.5.2019.
4. 1 2  Kettunen, Eero: Levyarvio: Jos albumin nimi on "Vänrikki Stoolin seksihullut tarinat", voiko se olla muuta kuin hyvä? *soundi.fi*.  2/2018. Viitattu 9.5.2019.
Kiziljurtin piiri Dagestanin kartalla.
**Kiziljurtin piiri** (ven. Кизилюртовский район, *Kiziljurtovski raion*; avaariksi Гъизилюрт район, *Giziljurt raion*; kumykiksi Къызылюрт район, *Qyzyljurt raion*) on kunnallinen itsehallintoalue Dagestanin tasavallassa Venäjällä. Vuonna 1966 perustetun piirin pinta-ala on 524 neliökilometriä. Asukkaita on 80 500 henkeä (vuonna 2010).

Kiziljurtin piiri sijaitsee Dagestanin keskiosassa. Se rajoittuu pohjoisessa Babajurtin, idässä Kumtorkalan, etelässä Buinakskin ja Kazbekin sekä lännessä Hasavjurtin piireihin. Seudun kautta virtaa Sulakjoki.

Piiriin kuuluu 13 maalaiskuntaa: Aknada, Gelbah, Kirovaul, Komsomolskoje, Kulzeb, Miatli, Netšajevka, Nižni Tširjurt, Novyi Tširkei, Stalskoje, Sultan-Jangi-Jurt, Tšontaul ja Zubutli-Miatli. Asutuskeskuksia on yhteensä 16. Hallinnollinen keskus on Kiziljurtin kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Vuoden 2002 väestönlaskennan mukaan piirin asukkaista on 82,5 % avaareja, 11,5 % kumykkeja, 2,7 % tšetšeenejä ja 1,8 % lakeja. Avaarien lukuun sisältyy myös pienempiä vuoristokansoja kuten didoja ja andeja. Kaupunkiväestöä ei ole.

Seudun pääelinkeino on maatalous, joka on erikoistunut karjanhoitoon sekä viljan, vihannesten ja hedelmien viljelyyn. Lisäksi on rakennustarvike-, elintarvike- ja kaivosteollisuutta.

Piirissä toimii 8 lastentarhaa ja 24 koulua. Kulttuurilaitoksia ovat kolme taidekoulua, 16 kerhotaloa, 17 kirjastoa, kansanteatteri ja kolme museota.

Nähtävyyksiin kuuluu Issi-Suvin kuuma lähde, sen lähellä sijaitseva šeikki Sultan-Muta Tarkovskin muistomerkki sekä akateemikko Aleksandr Višnevskin kotimuseo Nižni Tširjurtin kylässä.

Paikallislehtenä ilmestyy venäjänkielinen *Kiziljurtovskije vesti*.

Lähteet
-------

1. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 3.1.2011. (venäjäksi)

Aiheesta muualla
----------------

* Kiziljurtin piiri Dagestanin hallituksen sivustolla (venäjäksi)

Dagestanin piirit ja *kaupunkipiirit*
Agul | 
Ahty | 
Ahvah | 
Akuša | 
Babajurt | 
Bežtan osa-alue | 
Bolith | 
Buinaksk | 
*Buinaksk* | 
*Dagestanskije Ogni* | 
Dahadajev | 
Derbent | 
*Derbent* | 
Dokuzpara | 
Gergebil | 
Gumbet | 
Gunib | 
Hasavjurt | 
*Hasavjurt* |
Hiv | 
Hunzah | 
*Izberbaš* | 
*Južno-Suhokumsk* | 
Kaitag | 
Kajakent | 
Karabudahkent | 
*Kaspijsk* | 
Kazbek | 
Kiziljurt | 
*Kiziljurt* | 
Kizljar | 
*Kizljar* | 
Kul | 
Kumtorkala | 
Kurah | 
Lak | 
Levaši | 
Magaramkent | 
*Mahatškala* | 
Nogai | 
Novolak | 
Rutul | 
Šamil | 
Sergokala | 
Suleiman Stalski | 
Tabasaran | 
Tarumovka | 
Tljarata | 
Tšaroda | 
Tsumada | 
Tsunta | 
Untsukul
**Siegfried Borris** (4. marraskuuta 1906 Berliini – 23. elokuuta 1987 Berliini) oli saksalainen säveltäjä.

Borris opiskeli aluksi taloustiedettä. Vuodesta 1927 hän sai Berliinissä sävellysopetusta Paul Hindemithiltä ja vuodesta 1929 musiikkitieteen opetusta Arnold Scheringiltä. Hän väitteli tohtoriksi vuonna 1933. Hän työskenteli vuosina 1929–1933 Berliinin musiikkiyliopistossa dosenttina, sitten vuosina 1945–1971 professorina ja koulumusiikkilaitoksen johtajana. Juutalaistaustaan perustunut vaino katkaisi uran tilapäisesti. Vuonna 1967 Borris pääsi Julius Stern -instituutin johtoon.

Borris toimi vuosina 1971–1976 Saksan musiikkineuvoston puheenjohtajana. Hänestä tuli myös Darmstadtin Uuden musiikin ja musiikkikoulutuksen instituutin ensimmäinen puhemies. Borrisin tuotantoon kuuluu esimerkiksi sinfonioita, konserttoja, teoksia erilaisille kamarikokoonpanoille, vokaalisävellyksiä ja näyttämömusiikkia (kuten oopperaa). Hän julkaisi myös monia musiikkiaiheisia kirjoja. Hänen teoksilleen ominaisia ovat selkeä muoto ja laajennettu tonaalisuus. Hän hyödynsi kansanmusiikkivaikutteita.

Lähteet
-------

1. 1 2 3 4  Metzler Musiklexikon: Band 1: A-E, s. 322 Harald Hassler
2. 1 2  Siegfried Borris Bach Cantatas


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Belgia
* Yhdysvallat
* Latvia
* Japani
* Tšekki
* Kroatia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* RISM
* IdRef

 |

 |
Vehnää
Kauraa
**Rabi** (arab. *rabi* ’kevät’) tarkoittaa Intiassa viljalajiketta, jota viljellään talvella.
Kylvö tehdään myöhään syksyllä tai alkutalvesta, ja vilja korjataan keväällä*lähde?*. Näitä ovat siellä muun muassa vehnä, kaura ja ohra.
Rabi-viljat vaativat vettä keskimääräisen määrän.
Rabi-viljan vastakohta on kesän sateisella monsuunikaudella viljeltävä kharif-vilja, esimerkiksi riisi. Näiden välikautena viljellään kesällä joitain lyhytkasvukatisia zaid-lajikeita.

Rabi
----

Rabi-viljoja kasvatetaan joko kesän aikana maahan imeytyneellä sadevedellä tai kastelemalla maata.

Yleensä rabi-vilja kylvetään marraskuun keskipäivinä. Vilja korjataan huhti-toukokuusta lähtien. Rabi-viljat viihtyvät melko viileässä ja kuivassa ja niiden kasvukausi on 90-120 vuorokautta.
Rabi-viljoja uhkaavat Intiassa muun muassa yllättävät voimakkaat talvisateet, jotka tuovat tulvia ja raesateita. Myös kuivuus ja satunnainen halla uhkaavat näitä viljoja.

Viitteet
--------

1. ↑  Heavy rains, hail could hit Rabi crops: IMD *Inshorts - Stay Informed*. Viitattu 23.4.2019. (englanniksi)
**Kizito Mihigo** (25. heinäkuuta 1981 Kibeho – 17. helmikuuta 2020 Kigali) oli ruandalainen gospelmusiikin laulaja-lauluntekijä ja urkuri sekä oppositioaktivisti. Hän oli Ruandan kansanmurhasta selviytynyt tutsi, joka lauluissaan suositteli toipumista ja anteeksiantoa.

Mihigon laulu "Twanze gutoberwa amateka" oli Ruandan kansanmurhan 17-vuotismuiston vieton virallinen laulu vuonna 2011.

Mihigo pidätettiin vuonna 2014 kolmen muun henkilön (kuten entisen sotilas Jean Paul Dukuzumuremyin) kanssa. Pidätysten aikaan presidentti Paul Kagame oli saanut osakseen syytöksiä toisinajattelun tukahduttamisesta. Mihigo tuomittiin vuonna 2015 kymmenen vuoden vankeuteen juonittelusta presidentti Kagamen sekä muiden hallitustoimijoiden surmaamiseksi tai vahingoittamiseksi. Samalla Mihigo tuomittiin hallituksen kaatamispyrkimyksestä ja liittoutumisesta maata epävakauttamaan pyrkineiden ryhmittymien kanssa. Hän tunnusti syyllisyytensä ja sai tuomarin mukaan lempeän tuomion, koska helpotti oikeuden työskentelyä. Muut syytetyt kiistivät syyllisyytensä; kanssasyytetty Dukuzumuremyi syytti viranomaisia kidutuksesta ja pakotetusta tunnustuksesta. Paul Kagame armahti vuonna 2018 Mihigon ja samalla oppositiojohtaja Victoire Ingabire Umuhozan.

Mihigo pidätettiin uudemman kerran helmikuussa 2020. Poliisin mukaan hän oli yrittänyt paeta Burundiin liittyäkseen Ruandan hallitusta vastaan taistelleisiin joukkoihin. Hän kuoli 17. helmikuuta sellissä, jossa oli ollut kolmen päivän ajan. Häntä epäiltiin laittomasta rajanylityksestä, lahjonnasta ja terroristiryhmiin liittymisestä. Poliisin mukaan Mihigon kuolema oli itsemurha. Hänen kerrottiin rikkoneen pakoyrityksellä armahdusehtojaan, jolloin armahdus lakkasi olemasta voimassa. Mihigo oli uskoltaan katolilainen.

Lähteet
-------

1. 1 2  Celebrity Central: Kizito Mihigo The New Times
2. 1 2 3 4 5  Rwandan gospel singer and critic of president dies in police cell The Guardian
3. 1 2  Rwanda treason accused claims torture IOL News


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |

 |
**Judah Löw ben Bezalel** eli **rabbi Löw** (myös *Judah Loew ben Bezalel* ja *Judah ben Bezalel Löw*, hepr. ‏יהודה ליווא בן בצלאל‎; 1512 tai 1525 Poznań, Puola – 17. syyskuuta 1609 Praha, Tšekki) oli juutalainen filosofi, joka toimi pitkään Prahan ja Mikulovin rabbina. Juutalaisten oppineiden keskuudessa hänet tunnetaan akronyymillä **MaHaRaL**, joka tulee sanoista *"Moreinu Ha-Rav Loew"* (Opettajamme, rabbi Löw). Löw tunnetaan myös vanhasta Golem-tarusta, jonka mukaan Löw rakensi savesta golemin suojelemaan Prahan synagogaa ja ghettoa. Eräänä sapattia edeltäneenä perjantaina Löw oli unohtanut pysäyttää golemin, jolloin se yritti hyökätä synagogaan ja Löw joutui tuhoamaan sen. Kertomusten mukaan golemin jäänteet ovat Prahan Vanhanuuden synagogan ullakolla.

Rabbi Löw on haudattu Prahan vanhalle juutalaiselle hautausmaalle.

Elämä
-----

Löw syntyi Poznańin kaupungissa Puolassa. Hänen isänsä oli rabbi Bezalel, jonka suku oli kotoisin Pyhässä saksalais-roomalaisessa keisarikunnassa sijainneesta Wormsin kaupungista. Löwin setä Jacob ben Chajim (k. 1574) oli keisari Ferdinand I:n julistama keisarikunnan rabbi (*Reichsrabbiner*) ja hänen veljensä oli tunnettu juutalainen oppinut.

Löwistä tuli rabbi vuonna 1553. 

Löwillä oli vaimo, Pearl, jonka kanssa sai kuusi tytärtä ja pojan nimeltä Bezalel, josta tuli myös rabbi.

Lähteet
-------

1. ↑  Golem Jewish Virtual Library -sivustolla
2. 1 2  Allen, Judy: *Fantasiatieto* (*Fantasy Encyclopedia*, 2006). ISBN 951-1-21228-1. s. 119.
**Leonidaan hauta** eli **Leonidaion** (m.kreik. Λεωνιδαίον) oli antiikin aikainen kuningas Leonidas I:n hauta Spartan kaupungissa Kreikassa. Nykyisin Leonidaan haudaksi kutsutaan eräitä raunioita, jotka sijaitsevat nykyisen Spártin kaupungin keskustassa.

Leonidas kaatui Thermopylain taistelussa vuonna 480 eaa. Hänen ruumiinsa siirrettiin ja haudattiin Spartaan neljäkymmentä vuotta taistelun jälkeen. Maantieteilijä Pausanias mainitsee, että Leonidaan hauta sijaitsi jossakin roomalaisella ajalla rakennetun Spartan teatterin edustalla, ja sen luona pidettiin puheita sekä järjestettiin jonkinlaiset kisat, joissa saivat kilpailla vain spartalaiset. Lähellä sijaitsi myös sotapäällikkö Pausaniaan hauta.

Leonidaan haudaksi kutsuttu rakennelma sijaitsee Spártin keskustassa pienen aukion laidalla Ágidos- ja Thermopylón-katujen risteyksessä, jonkin verran etelään teatterin raunioista. Rakennus muistuttaa pientä kreikkalaista temppeliä ja se oli rakennettu suunnilleen 400-luvun lopulla eaa. Se on tehty suurista kalkkikivilohkareista ja sen pituus on noin 12,5 metriä ja leveys noin 8,3 metriä. Rakennuksen sisäosa koostui kahdesta kammiosta, joiden välillä oli ovi.

Paikan arkeologiset kaivaukset suoritettiin vuonna 1892. Rakennus oletettiin alun perin temppeliksi. Sen alkuperäistä tarkoitusta ei ole kyetty vahvistamaan. Joidenkin tutkijoiden mukaan kyseessä saattoi olla kenotafi eli tyhjä hautamuistomerkki. Jotkut puolestaan ovat ehdottaneet rakennusta Apollon Karneioksen temppeliksi. Paikallisten keskuudessa rakennuksesta puhutaan Pausaniaan mainitsemana Leonidaan hautana.

Lähteet
-------

1. 1 2 3  Tomb of Leonidas in Sparta *Land Life*. Viitattu 21.11.2016.
2. ↑  Pausanias: *Kreikan kuvaus* III.14.1.

Aiheesta muualla
----------------

* Kuvia tai muita tiedostoja aiheesta **Leonidaan hauta** Wikimedia Commonsissa
Akiba ben Josefin hauta Tiberiaksessa.
**Akiba ben Josef** (noin 50 – noin 135 jaa. hepr. ‏רבי עקיבא‎) oli juutalainen tietäjä, jota pidetään yhtenä rabbiinisen juutalaisuuden perustajista.

Akiba piti Roomaa vastaan kapinoinutta Simon bar Kokhbaa juutalaisten messiaana.

Kuolema
-------

Tunnetuimman version mukaan roomalaiset kielsivät Akibaa opettamasta Tooraa kuolemanrangaistuksen uhalla ja hän kieltäytyi. Juutalaisen perimätiedon mukaan hänet nyljettiin elävältä, jolloin hän lausui Šema Israel -rukousta. Kiduttajien edettyä otsan kohdalle, missä juutalaismiehet säilyttävät Tefillin-raamatunlausekoteloitaan, hän kuoli sanottuaan rukouksesta sanan "yksi".

Lähteet
-------

1. ↑  *Nykysuomen Tietosanakirja*, s. 27. WSOY, 1992.

Aiheesta muualla
----------------

* Elämäkerta-artikkeleita rabbi Akibasta. (englanniksi)
* JewishEncyclopedia:Akiba. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Ruotsi
* Latvia
* Tšekki
* Australia
* Alankomaat
* Puola
* Vatikaani
	+ 2
	+ 3

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Akiva ben Joseph
Treptower Parkin karppilampi ja kuvanveistäjä Otto Petrin tekemä veistos.
**Treptower Park** on puisto Berliinin Alt-Treptowin kaupunginosassa keskustan kaakkoispuolella, Spreejoen länsirannalla. Se on suosittua ulkoilualuetta.

Puiston pinta-ala on 88 hehtaaria. Sen suunnitteli Berliinin ensimmäinen kaupunginpuutarhuri Gustav Meyer ja se rakennettiin vuosina 1876–1888. Puistossa on nykyään Meyerin patsas. Puistossa on sekä nurmikkoaukeita että tiheää metsää. DDR:n aikana Spreejoen rantaan istutettiin ruusutarhoja. Puiston keskellä oli alkujaan suuri hippodromin muotoinen leikki- ja urheilukenttä, mutta sen päälle rakennettiin toisen maailmansodan jälkeen suuri puna-armeijan muistomerkki. Treptower Parkin alueella sijaitsee myös Archenholdin observatorio, jonka 21 metriä pitkä teleskooppi oli aikoinaan maailman pisin. Puistossa on myös suosittuja kahviloita ja ravintoloita, joista varsinkin ravintola Zenner on kuuluisa.[1]

Lähteet
-------

1. ↑  Treptower park (saksaksi) Berlin.de. Viitattu 1.8.2014.

Aiheesta muualla
----------------

* Kuvia tai muita tiedostoja aiheesta **Treptower Park** Wikimedia Commonsissa

* Treptowerpark.de (saksaksi)
**Itä-Suomen huoltorykmentti** (lyhenne ISHR) toimi vuosina 2008–2014 Puolustusvoimiin kuuluvan Maavoimien materiaalilaitoksen toimialueensa huollon järjestelyistä vastaava joukko-osastona. 

Se perustettiin vuoden 2008 alussa. Samassa yhteydessä lakkautettiin nykymuodoissaan Kuopion asevarikko (KuoAseV), Lievestuoreen varikko (LieV, entinen Asevarikko 4) ja Toivakan asevarikko (ToiAseV, entinen Asevarikko 2).

Joukko-osaston palveluksessa työskenteli eri puolilla Suomea noin 200 henkilöä.

Organisaatio
------------

Rykmentin esikunta sijaitsi pääosin Kouvolassa ns. Kasarmimäellä. Sen järjestelmäosastoon kuulunut järjestelmäsektori sijaitsi kuitenkin Lievestuoreella.

Loput osat rykmenttiä muodosti Itä-Suomen huoltorykmentin varasto-osasto, johon kuuluivat

* Hartolan varasto Nokassa (ns. Nokan varikko)
* Koivujärven varasto Pielavedellä
* Mikkelin varasto
* Savitaipaleen varasto
* Toivakan varasto
* Ylämyllyn varasto Liperissä

Liperin Ylämyllyllä, Ilomantsin Hiienvaarassa, Nurmeksen Sotinpurolla ja Pielaveden Koivujärvellä sijaitsevat varastoalueet muodostivat yhdessä Kuopion Varikon, joka muodostettiin vuoden 2008 alussa.
Näistä varaston suunnittelu Koivujärvelle aloitettiin Uudenkylän asevarikon räjähdettyä Nastolassa 1965, maankäyttöoikeus saatiin 1966, ja varastointi aloitettiin 14. elokuuta 1967. Se toimi Kuopion Asevarikon aikana varikon alaisuudessa.
Organisaatiomuutosten myötä nuo neljä yksikköä toimivat suoraan Varasto-osaston (VAROS/ISHR) alaisuudessa.

Perinteet
---------

Itä-Suomen huoltorykmentti vaali Kuopion asevarikon, Lievestuoreen varikon ja Toivakan asevarikon perinteitä sekä vuonna 2003 lakkautettujen Iisalmen asevarikon, Suojeluvarikon ja Oriveden asevarikon perinteitä.

Huoltorykmentin vuosipäivä oli 16. joulukuuta, ja sen kunniamarssina oli Toivo Kuulan säveltämä "Vapaa Kansa".

Joukko-osastolippuna oli kielekkeinen valtiolippu.

Komentajat
----------

* Eversti Risto Kosonen 1.1.2008–31.10.2009
* Eversti Jussi-Petri Hirvonen 1.11.2009–30.6.2012
* Eversti Timo Saarinen 1.7.2012–31.12.2014

Nykyhetket
----------

Huoltorykmentin seuraajaksi perustettiin Puolustusvoimien Logistiikkalaitoksen alainen Kouvolan Logistiikkarykmentti 1.

Lähteet
-------

1. ↑  Itä-Suomen huoltorykmentti Puolustusvoimien verkkosivuilla[vanhentunut linkki]
2. 1 2  Laitinen, Anu: Sotilasalue: Koivujärven varasto-osaston tulevaisuus näyttää vakaalle.  *Kiuruvesi*, 29.8.2012, 58. vsk, nro 35, s. 9.  (suomeksi)
**Travis Shawn Moen** (s. 6. huhtikuuta 1982) on kanadalainen jääkiekkoilija, joka pelaa NHL-seura Dallas Starsissa. Hän on syntynyt Swift Currentissa. Hän on Calgary Flamesin viidennen kierroksen varaus vuoden 2000 varaustilaisuudesta. Hän ei kuitenkaan pelannut Calgaryssa yhtäkään ottelua.

Ura
---

Moen pelasi WHL-joukkue Kelowna Rocketsissa viisi kautta 1998-2003. Yhteensä hän pelasi 181 ottelua tehden niissä 27 maalia ja yhteensä 58 pistettä. Jäähyminuutteja kertyi 399.

Calgary Flames varasi Moenin viidennellä kierroksella numerolla 155 vuoden 2000 varaustilaisuudessa. Hän ei pelannut Calgaryssa yhtäkään ottelua. Vapaana agenttina Moen teki Chicago Blackhawksin kanssa sopimuksen. Blackhawks lähetti hänet farmijoukkue Norfolk Admiralsiin kaudeksi 2002-2003. Seuraavalla kaudella 2003-2004 Moen pelasi Chicagossa täydet 82 NHL-ottelua. Työsulkukaudella 2004-2005 hän pelasi Norfolkissa 79 ottelua.

Ennen kautta 2005-2006 Moen kaupattiin Mighty Ducks of Anaheimiin Mikael Holmqvistin tilalle 30. heinäkuuta 2005. Hän pelasi Anaheimissa 39 peliä. Hän pelasi myös ensimmäisen ottelunsa pudotuspeleissä. 5. toukokuuta hän teki ensimmäisen pudotuspelimaalinsa Colorado Avalanchea vastaan. 

Kaudella 2006-2007 Moen pelasi Anaheimin kolmannessa kentällisessä Selke Trophy -ehdokas Sammy Pahlssonin ja Rob Niedermayerin kanssa. Heidän kenttänsä oli ainoa, jota päävalmentaja Randy Carlyle ei muuttanut kauden aikana. Moen pelasi ensimmäisen usean maalin ottelunsa Edmonton Oilersia vastaan, kun teki kaksi maalia.

Anaheim pääsi pudotuspeleissä läntisen konfrenenssin semifinaaleihin. Moen teki jatkoajalla voittomaalin neljännessä ottelussa Vancouver Canucksia vastaan ja vei Anaheimin sarjassa 3-1 -johtoon. Toisen voittomaalin hän teki Stanley Cup -finaaleiden ensimmäisessä ottelussa Ottawa Senatorsia vastaan. Hän teki myös Stanley Cupin voiton Anaheimille ratkaisseen maalin viidennessä ottelussa. Kyseessä oli oma maali, mutta Moen oli viimeinen kiekkoon koskenut Anaheimin pelaaja.

Moen kaupattiin San Jose Sharksiin 4. maaliskuuta 2009 Kent Huskinsin kanssa. Tilalle Anaheim sai Nick Boninon, Timo Pielmeier ja neljännen kierroksen varaus vuoden 2011 varaustilaisuuteen.

10. heinäkuuta 2009 Moen teki kolmivuotisen sopimuksen Montreal Canadiensin kanssa. Hänen palkkansa oli 1,5 miljoonaa dollaria kaudessa. Moen teki ensimmäisen NHL-maalinsa kauden ensimmäisessä pelissä. Montreal voitti 4-3 Toronto Maple Leafsin. Seuraavassa ottelussa hän teki maalin Buffalo Sabresia vastaan. 29. kesäkuuta 2012 Moen teki nelivuotisen jatkosopimuksen, jonka arvo oli 1,8 miljoonaa dollaria kaudessa.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Travis Moen
**Fiordaliso** (oik. **Marina Fiordaliso**, s. 19. helmikuuta 1956 Piacenza, Italia) on italialainen laulaja-lauluntekijä. Hänen suurimpia menestyksiään on pop-musiikkia edustava kappale "Non voglio mica la luna". Musiikkiuransa ohella Fiordaliso on esiintynyt lukuisissa televisio- ja teatterituotannoissa.

Ura
---

Marina Fiordaliso on vanhin Auro Fiordalison ja Carla Pozzin kuudesta lapsesta. Hän aloitti säveltaiteiden opiskelun jo nuorena. Kansalliseen suosioon Fiordaliso nousi San Remon musiikkifestivaalien myötä 1980-luvun alussa. Tuolloin hän otti taiteilijanimekseen sukunimensä Fiordalison. Vuonna 1984 hän lauloi San Remossa kappaleen "Non voglio mica la luna", joka nousi suosioon paitsi Italiassa, myös ulkomailla. Seuraavana vuonna Fiordaliso lauloi San Remossa kappaleen "Il mio angelo", joka on omistettu hänen pojalleen, jonka hän synnytti vain viidentoista vuoden ikäisenä.

Vuonna 1991 julkaistiin Fiordalison albumi *Il portico di Dio*, joka oli suurmenestys paitsi Italiassa, myös useassa espanjankielisessä maassa. Albumi sisältää muun muassa hitin "Il mare più grande che c'è (I love you man)". 2000-luvun taitteen jälkeen Fiordalison levytystahti hiljeni.

Fiordaliso on ollut mukana useissa televisio-ohjelmissa, kuten *L'isola dei famosi* (2016). Lisäksi hän on näytellyt teatterituotannoissa, kuten musikaalissa *Menopause The Musical* (2006).

Lähteet
-------

1. ↑  Biografia *Fiordalisoweb.it*. Viitattu 7.7.2021. (italiaksi)
2. ↑  Menopause The Musical *Musical.it*.  Arkistoitu 8.12.2015. Viitattu 23.7.2021. (italiaksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: it:Fiordaliso (cantante) 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: it:Il portico di Dio 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat
	+ 2

 |
|  |
| Kansalliset | 
* Ranska
* BnF data
* Saksa
* Italia
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Ensimmäiset Farmalit olivat rautapyöräisiä. Koneiden etupyörät olivat kapeammalla kuin takapyörät.
Farmall maataloustraktori dieselmoottorilla.**Farmall** on amerikkalainen maataloustraktorimerkki, jota valmisti International Harvester. Traktorin valmistus alkoi vuonna 1924. Merkin edeltäjiä olivat Mogul ja Titan, joiden valmistuksen aloittivat vuonna 1902 McCormick ja Deering. Farmall oli entistä nykyaikaisempi ja kevytrakenteisempi maatalouden yleiskäyttöön suunniteltu traktori kuin edeltäjänsä. Traktorissa oli vakiovarusteena voimanulosottoakseli. Tekninen innovaatiokokeilu voimanulosotosta oli aloitettu Mogulilla jo vuonna 1919. Traktori oli suunniteltu erityisesti amerikkalaisille riviviljelmille kolmipyöräisenä. Siinä oli useita työkoneiden kiinnityspisteitä takana, keskellä ja edessä. Moottorit olivat aluksi petrolikäyttöisiä.

Lähteet
-------

1. ↑  Michael Dörflinger: *Traktorit vetovoiman vuosisata*. Suomentanut Hannu Väisänen. Hämeenlinna: Karisto, 2012. ISBN 978-951-23-5534-1.

Aiheesta muualla
----------------

* Kuvia tai muita tiedostoja aiheesta **Farmall (traktori)** Wikimedia Commonsissa
**Farim** on kaupunki sekä osa-alue eli sektori Guinea-Bissaussa. Se sijaitsee Farim- eli Cacheujoen varrella 110 kilometriä Bissausta koilliseen. Kaupunki on Oion alueen hallinnollinen keskus. Kaupungissa on 8 661 ja osa-alueella 48 264 asukasta (vuonna 2009, väestönlaskenta). Osa-alueen pinta-ala on 1 531,5 neliökilometriä.

Portugalilainen Cacheun sotilaskomentaja perusti Farimin vuonna 1641 Gebasta muuttaneita lançadoja varten. Sen nimi perustuu Kaabun valtakunnan alaisten mandinkapäälliköiden nimitykseen. Vuonna 1696 portugalilaiset rakensivat Farimiin Cacheun alaisen linnakkeen. Sen kautta myytiin orjia, kolapähkinöitä, vahaa, norsunluuta sekä Buren ja Bambukin kultaa. Rappeutunutta linnaketta vahvistettiin 1800-luvulla, ja 1900-luvun vaihteessa se toimi portugalilaisten valloitusretkien tukikohtana.

Paikkakunnan kaupallinen merkitys lisääntyi portugalilaisten saatua alueen hallintaansa vuonna 1913. Farimiin pystytettiin julkisia rakennuksia ja kauppahuoneita ja vuonna 1918 se sai kaupungin statuksen. Tärkeimmät vientiartikkelit olivat maapähkinät ja puutavara, joiden kauppaa hallitsivat libanonilaiset ja syyrialaiset yrittäjät.

1960-luvulla alkanut itsenäisyystaistelu lamaannutti kaupankäynnin ja sai osan asukkaista pakenemaan kaupungista. Guinea-Bissaun itsenäistyttyä Farim oli maan köyhimmän alueen pääkaupunki. Sen kehitysnäkymät perustuvat kaupungin lähellä sijaitsevan suuren fosfaattiesiintymän hyödyntämiseen, jonka oli määrä alkaa vuonna 2015. Hankkeen etenemistä vaikeuttavat Guinea-Bissaun poliittinen epävakaisuus sekä Senegalin Casamancen alueen levottomuudet. Myös ympäristöjärjestöt ovat ilmaisseet huolensa suunnitellun avolouhoksen vaaroista.

Lähteet
-------

1. ↑  População por região, sector e localidades por sexo censo 2009 *stat-guinebissau.com*.  Arkistoitu 31.3.2020. Viitattu 11.5.2017.
2. ↑  Guiné-Bissau em numeros 2015 *stat-guinebissau.com*.  Arkistoitu 22.6.2017. Viitattu 19.5.2017.
3. 1 2 3  Mendy, Peter Karibe & Lobban, Richard A. Jr.: *Historical Dictionary of the Republic of Guinea-Bissau: Fourth Edition*, s. 160–163. Landam, Toronto, Plymouth: The Scarecrow Press, 2013. ISBN 978-0-8108-5310-2.
**Nost3 & Protro** on suomalainen yhtye, joka esittää pop-vaikutteista rap-musiikkia. Yhtyeen muodostaa alun perin Kouvolasta kotoisin oleva kaksikko Vilho "Nost3" Ihaksi ja Tero "Protro" Vesalainen. Nost3 & Protro tuli tunnetuksi YouTubessa julkaistuilla ironista huumoria sisältävillä kappaleillaan, joista ensimmäinen oli kuntosaliaiheinen 2011 kesällä julkaistu *Hauist ja Penkkii*.  Muita kaksikon tunnetuimpia hittejä ovat muun muassa *Pa\*\*a Kesä*, *NRJ-Hitti*, *Sellubiitti* ja Justimusfilms-sketsiryhmän kanssa yhteistyössä tehty *En Oo Homo*. Nost3 & Protron YouTube-kanavalla julkaistuilla videoilla on yhteensä yli viisi miljoonaa katselukertaa. 

Syksyllä vuonna 2012 Nost3 & Protro teki yhteiskiertueen Justimusfilmsin kanssa. Maaliskuussa 2013 yhtye kiersi uudelleen Justimusfilmsin kanssa vieraillen muun muassa Turussa, kotikaupungissaan Kouvolassa, Mikkelissä ja Joensuussa.

Diskografia
-----------

* *Kouvolan kovimmat*  (omakustanne, 2012)
* *Vakava Show*  (Jiffel Records, 2013)

Lähteet
-------

1. ↑  Nost3 & Protro *facebook.com*. Viitattu 27.9.2013.
2. ↑  Toni Laaksonen: Nost3 & Protro *ylex.yle.fi*. Viitattu 10.8.2012.
3. ↑  Nost3Protro - YouTube *youtube.com*. Viitattu 27.9.2013.
4. ↑  Megasuosittu YouTube-ilmiö Justimusfilms aloittaa Suomen-kiertueen *growlagency.net*.  Arkistoitu 23.9.2012. Viitattu 10.8.2012.
5. ↑  35 miljoonaa Youtube-katselua kerännyt huumoriporukka Justimus Suomen kiertueelle *ylex.yle.fi*. Viitattu 28.12.2012.
**Farm collie** eli "maalaiscollie" on skotlantilainen maatiainen lammaspaimenkoira, josta muut collie-rodut polveutuvat. Sitä kasvatetaan edelleen paimentyön ehtojen mukaan, eikä sillä ole rotujärjestöä joka valvoisi koirien polveutumista tai ominaisuuksia.

Ero rotucollieista
------------------

1800-luvun loppupuolella alkanut koiranäyttelytoiminta johti pian siihen, että harrastelijoiden lemmikit alkoivat erota merkittävästi kantamuodostaan. Näyttelykoirilta ei edellytetty tunnettua sukua ja epäilläänkin, että kasvattajat olisivat voitokkaampia koiria saadakseen sekoittaneet linjoihinsa setteriä ja venäjänvinttikoiraa. Kantakirjojen perustamisen myötä pitkäkarvainen skotlanninpaimenkoira ja sileäkarvainen skotlanninpaimenkoira erosivat jalostuslinjoina lopullisesti maatiaiscolliesta.

Farm collieta kasvatetaan lähinnä USA:ssa ja Isossa-Britanniassa työskentelevänä maatiaiskoirana. Se muistuttaa ulkonäöltään enemmän englanninpaimenkoiraa, australianpaimenkoiraa ja bordercollieta kuin pitkäkarvaista collieta. Ei ole olemassa rekisteriä, joka edistäisi rodun näyttelykäyttöä, vaan se on aito työkoira.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Farm collie
**Samoanlurikki** (*Vini australis*) on polynesialainen kaijalaji.

Koko ja ulkonäkö
----------------

Samoanlurikin pituus on noin 19 cm ja paino 47–52 g. Sen höyhenpuvun yleisväri on vihreä. Päälaki on hohtavan sininen ja naama, kurkku ja maha punaiset. Nokka on oranssi, iiris keltainen ja koivet oranssit. Sukupuolet ovat samanvärisiä. Nuoren linnun nokka on ruskehtava, oranssikärkinen, iiris on ruskea ja koivet oranssinruskeat.

Esiintyminen
------------

Samoanlurikki elää Samoalla ja Tongalla sekä lähistöllä olevilla Keski-Polynesian saarilla ja Fidžillä Laun saaristossa. Lajin elinympäristön laajuus on 20 000–50 000 neliökilometriä ja lajin populaation koko on 50 000–100 000 yksilöä. Parvet vaeltelevat kukkivia puita etsien saaresta toiseen. Laji on yleinen, mutta sen kanta on taantumassa rottien takia. Samoanlurikkia pidetään harvoin vankeudessa lemmikkilintuna.

Elinympäristö
-------------

Samoanlurikit asuvat tuoreissa metsissä, myös palmumetsiköissä, puutarhoissa ja asutuksen piirissä. Ne esiintyvät yleensä pienissä parvissa tai pareittain.

Lisääntyminen
-------------

Pesintä tunnetaan puutteellisesti. Pesä sijaitsee puun tai korkean kannon kolossa tai onkalossa. Naaras munii yhden tai kaksi munaa. Muna on kooltaan 27,1\*24,2 mm.

Ravinto
-------

Samoanlurikit syövät siitepölyä, mettä, kukkia ja pehmeitä hedelmiä. Erityisen persoja ne ovat kookospalmun kukinnoille.

Lähteet
-------

1. ↑  BirdLife International: *Vini australis* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 26.4.2014. (englanniksi)

* Forshaw, Joseph M. & Cooper, William T. 1977: Parrots of the World. - T.F.H. Publications, Inc. New Jersey. ISBN 0-87666-959-3
* World Parrot Trust

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Vini australis | 
* Wikidata: Q782949
* Wikispecies: Vini australis
* ADW: Vini\_australis
* Avibase: 8FDE1AA233EB01BE
* BirdLife: 22684627
* CoL: 5BG7B
* BOW: blclor2
* eBird: blclor2
* Fossilworks: 372900
* GBIF: 2480016
* iNaturalist: 19133
* IRMNG: 11094385
* ITIS: 177448
* IUCN: 22684627
* NCBI: 176051
* Species+: 7857
* Xeno-canto: Vini-australis

 |
|  |
| Psittacus australis | 
* Wikidata: Q109563425
* GBIF: 4851236

 |

 |
**Impulse Tracker** on australialaisen Jeffrey Limin kehittämä tracker-ohjelmisto DOS:ille. Sillä on yhtäläisyyksiä Scream Trackerin kanssa monelta osin, kuten efektien, toiminnallisuuden ja käyttöliittymän osalta. Viimeisin versio, 2.14 patch 5, julkaistiin 8. huhtikuuta 1999.

Ominaisuudet
------------

Impulse Tracker tukee oman IT-formaattinsa lisäksi ProTrackerin MOD-, MTM- ja Fast Trackerin XM-formaatteja. Ohjelma tukee enimmillään 256 kanavaa, vaihtelevia patternien pituuksia, 16-bittisiä sampleja, instrumenttien äänenvoimakkuusvaippoja sekä ping pong -looppeja. Versio 2:ssa on ominaisuutena myös panorointi- ja äänenkorkeusvaipat. Nämä kaikki ominaisuudet löytyivät jo Fast Trackeristakin. Merkittävin Impulse Trackerin ominaisuus on NNA:t. (New Note Actions) Niiden ansiosta ohjelma kykenee toistamaan useita ääninäytteitä päällekkäin samalla kanavalla. Nämä komennot määräävät, miten jo valmiiksi soiva nuotti käyttäytyy, kun se kohtaa uuden nuotin samalla kanavalla. NNA:ita ovat:

* **Cut:** Uusi instrumentti korvaa aikaisemman.
* **Continue:** Aikaisempi instrumentti jatkaa sointiaan noudattaen sen ADSR-käyrää.
* **Off:** Aikaisempi instrumentti aloittaa ADSR-käyränsä päästövaiheen.
* **Fade:** Aikaisempi instrumentti häivyttyy määrätyllä nopeudella noudattamatta sen ADSR-käyrää.

Kloonit
-------

Ohjelmasta on julkaistu avoimen lähdekoodin klooni nimellä Schism Tracker.

Lähteet
-------

1. ↑

Aiheesta muualla
----------------

* Impulse Trackerin kotisivut
* Impulse Tracker 2.14 Pouetissa
Fiorello esiintymässä vuonna 2009.
**Rosario Tindaro Fiorello** (s. 16. toukokuuta 1960) on italialainen televisiojuontaja, radioääni ja laulaja, joka tunnetaan yleisesti nimellä Fiorello.

Fiorello aloitti uransa työskentelemällä turistikylissä, ensin baarimikkona, myöhemmin viihdyttäjänä. 1980-luvun loppupuolella hän tutustui Claudio Cecchettoon, kykyjenetsijään, joka antoi hänelle ohjelman Radio Deejayssa. Vuonna 1989 hän aloitti "Viva Radio Deejay" -nimisen ohjelman juontamisen milanolaisella kanavalla.

Fiorello tuli suosituksi *Karaoke*-tv-ohjelmasta ja jatkoi tämän jälkeen useissa erilaisissa ohjelmissa. Hän on esiintynyt ensin Mediaset-kanavalla ja myöhemmin RAI:lla 2001, 2002 ja 2004.

Vuodesta 2002 yhdessä Marco Baldinin kanssa Fiorello on tehnyt Viva Radio2 -nimistä lähetystä, jonka aikana esittelee taitojaan laulajana, imitaattorina ja viihdyttäjänä. Fiorellon imitaatioista tunnetuin lienee hänen Silvio Berlusconi -imitaationsa. Hän voitti vuonna 2007 Telegatto Vuoden henkilö -palkinnon.

Fiorello on esiintynyt elokuvissa erilaisissa osissa dubbauksesta pieniin rooleihin, kuten Renato Carosonen rooli elokuvassa *Lahjakas herra Ripley*.

Diskografia
-----------

* Veramente falso (1991)
* Viva Radio Deejay (1991)
* Nuovamente falso (1992)
* Spiagge e lune (1993)
* Karaoke (1993)
* Finalmente tu (1995)
* Saro Fiorello (1996)
* Dai miei amici cantautori (1997)
* Batticuore (Cd Bianco) (1998)
* Batticuore (Cd Rosso) (1998)
* I miei amici cantautori (2000)
* Fiorello the greatest (2002)
* Uno è famoso, l'altro no: il meglio di Viva Radio 2 CD + LIBRO (2002)
* Viva Radio 2 (il meglio del 2003) (2003)
* A modo mio (2004)
* Viva Radio 2 (il meglio del 2005) (2005)
* Viva Radio 2 (il meglio del 2006) (2006)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Fiorello**.
* Rosario Fiorellon viralliset sivut (italiaksi)
* Fiorello Online (Arkistoitu – Internet Archive) (englanniksi)
* Viva Radio2 -ohjelman sivut (Arkistoitu – Internet Archive) (italiaksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Italia
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
Tyresö FF joukkue Champions League -pelissä 2013. Takarivi: Ali Krieger, Caroline Graham Hansen, Line Røddik Hansen, Ashlyn Harris, Linda Sembrant, Lisa Dahlkvist, Caroline Seger. Eturivi: Meghan Klingenberg, Verónica Boquete, Christen Press, Marta Vieira da Silva.
**Tyresö FF** on jalkapalloseura Ruotsin Tyresöstä. Sen naisten joukkue voitti Ruotsin mestaruuden vuonna 2012 ja Champions League'ssa hopeaa vuonna 2014. Miesten joukkue pelaa kolmannessa divisioonassa. 

Seura aloitti toimintansa Tyresö IF:n jalkapallojaoksena, joka irtautui emoseurasta vuonna 1971. Miesjoukkue on pelannut korkeimmillaan toiseksi korkeimmalla sarjatasolla vuosina 1985 ja 1990.

Kesäkuussa 2014 naisjoukkue joutui vetäytymään pääsarjasta talousvaikeuksien vuoksi. Seuran huippupelajista Marta Vieira da Silvalle jäi rästisaatavia miljoonan kruunun verran.

Lähteet
-------

1. 1 2  Tyresö skyldig Marta en miljon *SVT.se*. Viitattu 9.6.2016.
2. ↑  Om klubben *svenskalag.se*.  Arkistoitu 1.8.2016. Viitattu 9.6.2016.
3. ↑  Tyresö drar sig ur Damallsvenskan *svenskfotboll*. Viitattu 9.6.2016.
*Hämettären* ensimmäisen numeron etusivu.
**Häme** (vuoteen 1919 saakka **Hämetär**) oli Hämeenlinnassa vuosina 1902–1944 ilmestynyt sanomalehti.

Hämeenlinnan perustuslailliset perustivat *Hämettären* vuonna 1901 lakkautetun *Hämäläisen* jatkajaksi. Suurlakon jälkeen siitä tuli nuorsuomalaisten äänenkannattaja. Suomen itsenäistymisten jälkeen *Hämetär* oli vähällä tulla yhdistetyksi kokoomuksen *Hämeen Sanomiin*, mutta omistajavaihdoksen kautta se jatkoi edistyspuolueen lehtenä uudella *Häme*-nimellä. Myöhemmin lehti jäi kilpailussa tappiolle *Hämeen Sanomille*. 1940-luvun alussa *Hämeen* toimintaa jouduttiin supistamaan ja omistaja–päätoimittaja Lauri Apalan kuoltua se lopetettiin kokonaan.

Lehti ilmestyi vuodesta 1903 lähtien kolmesti, vuoden 1919 alussa kuudesti ja sen jälkeen kolmesti, vuonna 1941 kahdesti ja vuodesta 1942 kerran viikossa. Vuonna 1919 julkaistiin myös kolmepäiväistä painosta. Levikki oli 4 200 kappaletta vuonna 1914, mutta laski 1 500 kappaleeseen vuonna 1942. Päätoimittajina ja vastaavina toimittajina työskentelivät Antti Itkonen (vast. toim. 1903–1912), Rudolf Holsti (1903–1905), Aukusti Simelius (1906), Väinö Koivisto (1907), Urho Haapanen (1907), Atte Tarjanne (1907–1919, vast. toim. vuodesta 1912), Aarne A. Astala (1919–1923) ja Lauri Apala (1923–1944).

Lähteet
-------

1. 1 2 3  *Suomen lehdistön historia 5: Hakuteos Aamulehti – Kotka Nyheter*, s. 151–152. Kuopio: Kustannuskiila Oy, 1988. ISBN 951-657-239-1.

Aiheesta muualla
----------------

* *Hämetär* (1903–1919) digitoituna kansalliskirjastossa
* *Häme* (1919–1920) digitoituna kansalliskirjastossa
* Kustantajayhtiö Hämettären Sanomalehti Osakeyhtiö Pörssitiedon netissä
**Georg Konstantin Palmroth** (21. toukokuuta 1862 Viipuri – 25. heinäkuuta 1913 Viipuri) oli suomalainen tuomari. Viipurin maistraatin oikeusneuvosmiehenä toiminut Palmroth oli toisen sortokauden aikana säädetyn yhdenvertaisuuslain ensimmäisiä uhreja. 

Palmrothin vanhemmat olivat Viipurin hovioikeuden varapresidentti Georg Johan Palmroth ja Emilie Jaenisch. Hän suoritti oikeustutkinnon 1888 ja oli vuodesta 1907 Viipurin maistraatin oikeusneuvos.

Vuonna 1912 voimaan tulleen yhdenvertaisuuslain tarkoitus oli mahdollistaa Venäjän kansalaisten nimittäminen Suomen suuriruhtinaskunnan virkamiehiksi, mutta monet oikeusoppineet Suomessa näkivät sen Suomen lain vastaisena ja Suomen itsehallintoa heikentävänä uhkana. Viipurin maistraatti kieltäytyi toimimasta näiden uusien ohjeiden mukaisesti. 

Palmroth, Viipurin pormestari Werner Fagerström ja neuvosmies Brutus Lagercrantz otettiin kiinni venäläisten kuulusteltaviksi elokuussa 1912. Tuomari Palmroth kieltäytyi vastaamasta venäläisten kysymyksiin, koska hän katsoi olevansa vastuussa ainoastaan Viipurin hovioikeudelle. Kaikki kolme saivat toukokuussa 1913 vankeustuomion. Palmroth kuoli kuukausi tuomionsa jälkeen.

Lähteet
-------

1. ↑  Georg Konstantin Palmroth. *Ylioppilasmatrikkeli 1853–1899*. Helsingin yliopiston verkkojulkaisu.
2. ↑  26.7.1913 Helsingin Sanomat no 171, s. 3 *digi.kansalliskirjasto.fi*. Viitattu 6.2.2022.
3. 1 2  25.8.1912 Karjala no 195, s. 3 *digi.kansalliskirjasto.fi*. Viitattu 6.2.2022.
4. 1 2  Anu Koskivirta, Aleksi Mainio: *Politiikan ja jännitteiden Viipuri 1880-1939*. Helsinki: {{{Julkaisija}}}, 2019. 1143461200. ISBN 978-952-69280-2-9, 952-69280-2-4. Teoksen verkkoversio (viitattu 6.2.2022).
5. ↑  31.5.1913 Sosialidemokraatti no 59, s. 1 *digi.kansalliskirjasto.fi*. Viitattu 6.2.2022.
6. ↑  26.7.1913 Turun Sanomat no 2576, s. 4 *digi.kansalliskirjasto.fi*. Viitattu 6.2.2022.
**Georg Joachim Rheticus** (oikealta sukunimeltään Iserin, käytti myös äitinsä sukunimeä von Lauchen) (16. helmikuuta 1514 Feldkirch, Vorarlberg – 4. joulukuuta 1574 Kaschau, Unkarin kuningaskunta) oli itävaltalainen matemaatikko ja tähtitieteilijä. Hän tuli tuli tunnetuksi Nikolaus Kopernikuksen ainoana oppilaana ja heliosentrisen mallin puolestapuhujana. Hän myös määritteli ensimmäisenä trigonometriset funktiot suorakulmaisen kolmion sivujen suhteiden avulla.

Elämä ja ura
------------

Rheticus opiskeli Oswald Myconiuksen johdolla ja kirjautui sitten Wittenbergin yliopistoon, jossa hän opiskeli matematiikkaa ja tähtitiedettä erityisesti Johannes Volmarin kanssa. Opiskeluaikana hän kuului Philipp Melanchthonin läheiseen ystäväpiiriin. Rheticus nimitettiin matematiikan professoriksi vuonna 1537. Koska uusi kopernikaaninen teoria kiinnosti häntä suuresti, hän erosi professuurista vuonna 1539 ja lähti Frauenbergiin liittyäkseen Kopernikuksen seuraan, jossa hän avusti Kopernikusta De revolutionibus orbium coelestium -teoksen käsikirjoituksen viimeistelyssä, ja valvoi teoksen painamista, johon hän oli saanut Kopernikuksen suostuteltua. Hän palasi Wittenbergiin vuonna 1541 ja hänet valittiin Leipzigin yliopiston tiedekunnan dekaaniksi vuonna 1548. Homoseksuaalisen suhteen vuoksi Rheticus joutui pakenemaan Leipzigista huhtikuussa 1551, ja asettui lääkäriksi Krakovaan vuonna 1554. Siellä hän laati ohjeita tähtitieteellisten välineiden, muun muassa Jaakobinsauvan, rakentamiseen ja tähtieteellisestä havainnoinnista. Hän myös laati astrologisia horoskooppeja ja harjoitti alkemiaa.

Rheticus jatkoi suuren matemaattisen tutkielmansa *Opus Palatinum de Triangulis* työstämistä kuolemaansa saakka. Sen ensimmäinen versio oli vuonna 1551 julkaistu *Canon doctrinae triangulorum*. Opus Palatinum -teoksen julkaisi Rheticuksen kuoleman jälkeen matemaatikko Valentine Otho vuonna 1596. Siinä määritteltiin trigonometriset funktiot ensimmäisen kerran suorakulmaisen kolmion sivujen suhteina. Teos sisälsi tarkat ja laajat trigonometriset taulukot.

Lähteet
-------

1. 1 2 3  Rheticus, Georg Joachim *Neue Deutsche Biographie*.  2003. Viitattu 27.12.2022.
2. 1 2 3  Rheticus *Encyclopedia Britannica*.  1911. Viitattu 27.12.2022.

Aiheesta muualla
----------------

* Kuvia tai muita tiedostoja aiheesta **Georg Joachim Rheticus** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Yhdysvallat
* Ruotsi
* Japani
* Tšekki
* Australia
* Kroatia
* Alankomaat
* Puola
	+ 2
* Portugali
* Vatikaani

 |
|  |
| Tieteilijät | 
* CiNii
* MathSciNet
* Mathematics Genealogy Project
* zbMATH

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |